钦定古今图书集成/理学汇编/文学典/第102卷 > 高叔嗣〈兄仲嗣〉
## 钦定古今图书集成/理学汇编/文学典/第102卷 > 高叔嗣〈兄仲嗣〉

按《明外史》本传：“叔嗣，字子业，祥符人。年十六，作《申情赋》几万言，见者惊异。十八举于乡第。嘉靖二年进士。
授工部主事，改吏部，历稽勋郎中，出为山西左参政。
断疑狱十二事，人称为神。迁湖广按察使，卒官，年三
十有七。叔嗣少受知邑人李梦阳。及官吏部，与三原
马理、武城王道同署，以文艺相磨切。其为诗清新婉”
约，虽为梦阳所知，不宗其说。陈束序其《苏门集》，谓有
应物之冲澹，兼曲江之沈雄，体王、孟之清适，具高、岑
之悲壮。王世贞则曰：“子业诗，如高山鼓琴，沈思忽往，
木叶尽脱，石气自青。又如卫洗马言愁，憔瘁婉笃，令
人心折。”而蔡汝楠至推为本朝第一云。兄仲嗣，官知
府，亦有才名于世。

按名山藏《文苑记》：“叔嗣臂毛逆生，束发就傅，著《申情
赋》殆万言。弱冠登朝，亳州薛蕙一见叹服。既雅见重，
益自贵珍，谢绝流品，因心师古，每有属缀，伫兴而就。
宁复罢阁，不为近浅。性亢洁，不喜凡庸，虽迹在周行，
而情懽在野。即事赋怀，屡有忧生之叹，任官有治狱
之才。”

按《列朝诗集》，“叔嗣字子业，祥符人。嘉靖二年进士。授
工部营缮主事，改吏部稽勋，历员外郎中，告归。三年，
仍起前官，出为山西参政，升湖广按察使。卒年三十
七。子业年十六，作《申情赋》万言，十八举于乡。居官数
忤时宰，引疾里居，参晋藩乞休者再，竟没于楚。生与
伪汉友谅同支干，其卒亦友谅禁江之年也。自订其”
诗文曰《苏门集》。明州陈束〈约之〉为之《序》曰：“洪武初，沿
袭元体，颇存纤词，则高、杨为之冠。成化以来，海内和
豫，喜为流易，则李、谢为之宗。弘治力振古风，一变而
为杜诗，则李、何为之倡。嘉靖初元，后生灵秀，稍稍厌
弃，更为初唐之体。家相凌竞，斌斌盛矣。然而作非神
解，传同耳食，得失之致，亦略可言。子美有振古之才，
故杂陈汉、晋之词，而出入正变。初唐袭隋、梁之后，故
风神初振，而缛靡未刊。今无其才而习其变，则其声
粗厉而畔规。不得其神而举其词，则其声阐缓而无
当。彼我异观，岂不更相笑也。子业绝谢品流，因心师
古，每有属缀，伫兴而就。”宁复罢阁，不为浅易，往往直
举胸情，独妙闲旷。有应物之冲澹，兼曲江之沉雅，体
孟、王之清适，具岑、高之悲壮，词质而腴，兴近而远，洋
洋乎斯可谓之诗也。子业少受知于李献吉，弱冠登
朝，薛君采一见叹服。诗以清新婉约为宗，未尝登坛
树帜，与献吉分别淄渑，固已深惩洗拆之病，而力砭
其膏肓矣。其意微见于《读书园稿序》中，约之为疏通
证明，畼言其脉络。世之君子，堕落北郡云雾中，懵不
“知返。”亦可以爽然而悟矣。李中麓曰：“何李虽似大家，
去唐却远；苏门虽云小就，去唐却近。蔡白石、王岩潭
以苏门为我朝第一，其言虽过，要之未可尽非也。”余
故录子业诗，取《冠丁集》云：“新野马之骏”曰：“王元美评
子业诗，如高山鼓琴，沈思忽往，木叶尽脱，石气自青。
又如卫洗马言愁，憔瘁婉笃，令人心”折。余举羊孚语
赞之曰：“资清以化，乘气以霏。遇象能鲜，即洁成辉。”此
四语可画一子业也。